
Text rozhodnutia
Súd: Krajský súd Trnava Spisová značka: 20S/23/2016 Identifikačné číslo súdneho spisu: 2016200140 Dátum vydania rozhodnutia: 24. 05. 2016 Meno a priezvisko sudcu, VSÚ: JUDr. Róbert Foltán ECLI: ECLI:SK:KSTT:2016:2016200140.1 Uznesenie Krajský súd v Trnave v právnej veci žalobcu: W. R., bytom K. XX, XXX XX K., štátny občan Talianskej republiky, právne zastúpený: JUDr. Roman Kvasnica, advokát, s.r.o., advokátska kancelária so sídlom Sad A. Kmeťa 24, 921 01 Piešťany, proti žalovanému: Okresný úrad Trnava, odbor výstavby a bytovej politiky, so sídlom Kollárova 8, 917 02 Trnava, o návrhu na preskúmanie zákonnosti rozhodnutia žalovaného správneho orgánu č. OU-TT-OVBP2-2016/001986/PaHo zo dňa 10.02.2016, o žiadosti žalobcu o odklad vykonateľnosti rozhodnutia, t a k t o r o z h o d o l : Súd o d k l a d á vykonateľnosť rozhodnutia žalovaného Okresného úradu Trnava, odbor výstavby a bytovej politiky č. OU-TT-OVBP2-2016/001986/PaHo zo dňa 10.02.2016 v spojení s prvostupňovým rozhodnutím Obce Borovce č.j.P/278/2011-Mi/1 zo dňa 21.12.2011 do právoplatného rozhodnutia súdu vo veci samej. o d ô v o d n e n i e : Žalobou doručenou súdu dňa 08.03.2016, sa žalobca prostredníctvom právneho zástupcu domáhal preskúmania zákonnosti rozhodnutia žalovaného správneho orgánu č. OU-TT-OVBP2-2016/001986/ PaHo zo dňa 10.02.2016, ktorým zmenil rozhodnutie prvostupňového správneho orgánu Obce Borovce č.j.P/278/2011-Mi/1 zo dňa 21.12.2011 tak, že na strane č. 1 doplnil výrok rozhodnutia: Podľa § - u 79 ods. 1 zákona č. 372/1990 Zb. o priestupkoch sa ukladá W. R., bytom XXX XX K.. XX, povinnosť uhradiť štátu trovy spojené s prerokovaním priestupku vo výške 16,00 Eur, stanovené vyhláškou MV SR č. 411/2006 Z. z v znení zákona č. 531/2008 Z. z. Štátne trovy je W. R. povinný uhradiť v lehote 15 dní odo dňa právoplatnosti tohto rozhodnutia, na účet M. A., vedený v Z. O.: kód banky XXXX, č.ú.XXXXXXXXXX, VS XXXXXXX, KS XXXX. Rozhodnutím č.j.P/278/2011-Mi/1 zo dňa 21.12.2011 Obec Borovce ako prvostupňový správny orgán - stavebný úrad podľa § 105 ods. 3 písm. b) stavebného zákona uložil žalobcovi pokutu vo výške 25 000 Eur za to, že ako stavebník začal v novembri 2010 uskutočňovať stavbu rodinného ,,dvojdomu“ na pozemkoch par.č.53/108, 53/109, 53/6 v k.ú. K. bez právoplatného stavebného povolenia. Žalobca zároveň požiadal súd o odklad vykonateľnosti rozhodnutia žalovaného Okresného úradu Trnava, odbor výstavby a bytovej politiky č. OU-TT-OVBP2-2016/001986/PaHo zo dňa 10.02.2016 v spojení s prvostupňovým rozhodnutím Obce Borovce č.j.P/278/2011-Mi/1 zo dňa 21.12.2011 do právoplatného rozhodnutia súdu vo veci samej. Žiadosť odôvodnil tým, že na zaplatenie uloženej pokuty nemá dostatočné finančné prostriedky a prípadný výkon rozhodnutia by vážne zasiahol do jeho práv, keďže by musel byť realizovaný predajom jeho majetku a teda uložená pokuta vzhľadom na jej výšku je pre žalobcu likvidačná. Podľa § 250c ods. 1 O.s.p., žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Po preskúmaní žaloby a pripojených rozhodnutí súd dospel k záveru, že žiadosť žalobcu o odklad vykonateľnosti je dôvodná, keď bez odkladu vykonateľnosti žalobou napadnutých rozhodnutí, by mohlo dôjsť k závažnému zásahu do majetkových práv žalobcu a to vzhľadom na značnú výšku uloženej pokuty (25 000 Eur), ktorá môže mať pre žalobcu - fyzickú osobu za následok závažnú ujmu predpokladanú ustanovením § 250c ods. 1 O.s.p. Vzhľadom na vyššie uvedené skutočnosti súd postupom podľa § 250c ods. 1 O.s.p. a odložil vykonateľnosť rozhodnutia žalovaného Okresného úradu Trnava, odbor výstavby a bytovej politiky č. OU-TT-OVBP2-2016/001986/PaHo zo dňa 10.02.2016 v spojení s prvostupňovým rozhodnutím Obce Borovce č.j.P/278/2011-Mi/1 zo dňa 21.12.2011 do právoplatného rozhodnutia súdu vo veci samej. Poučenie: Proti tomuto uzneseniu nie je prípustný opravný prostriedok.

